Juuso Mäenpää

Juuso Mäenpää (s. 29. huhtikuuta 2002 Helsinki) on suomalainen jääkiekkoilija, joka pelaa SM-liigajoukkue KalPassa. Hän on pelipaikaltaan vasen laitahyökkääjä, mutta Mäenpää osaa pelata myös keskellä. 
Ura.
Seuraura.
Mäenpää on Jokerien kasvatti. Kaudella 2017–2018 hän oli C-nuorten SM-karsinnoissa paras syöttäjä 26 syöttöpisteellään. C-nuorten SM-sarjassa Mäenpää voitti Jokerien sisäisen piste-, maali- ja syöttöpörssin tehoilla 12+15=27. Hänet palkittiin kauden päätteeksi sarjan tehopelaajana Esa Keskinen -palkinnolla ja valittiin toiseen tähdistökentälliseen. Kauden 2018–2019 päätteeksi Mäenpää voitti B-nuorten Suomen-mestaruuden. Kaudella 2019–2020 hän oli Jokerien A-nuorten kolmanneksi paras pistemies tehoilla 12+37=49. Mäenpää palkittiin kauden päätteeksi koko A-nuorten SM-liigan vuoden tulokkaana Yrjö Hakala -palkinnolla. Hänet valittiin myös sarjan syyskuun parhaaksi nuoreksi pelaajaksi.
Maaliskuussa 2020 Mäenpää teki kolmivuotisen SM-liigasopimuksen KalPan kanssa. Hän aloitti kauden 2020–2021 seuran U20-joukkueessa. SM-liigakauden käynnistyttyä Mäenpää teki liigadebyyttinsä runkosarjan avauskierroksella 2. lokakuuta 2020 Mikkelin Jukureita vastaan. Hänet merkittiin KalPan nelosketjun vasempaan laitaan Miska Humalojan ja Tuomas Vartiaisen viereen. Mäenpää sai ottelussa jääaikaa 6.36 minuuttia. Hän pelasi SM-liigassa alkukaudella 11 runkosarjaottelua ilman tehopisteitä sekä 14 ottelua KalPan U20-junioreissa, kunnes helmikuussa 2021 seura lainasi Mäenpään toistaiseksi voimassa olevalla sopimuksella Mestis-joukkue Iisalmen Peli-Karhuihin. SM-liigan siirtotakarajalla maaliskuussa hänen vahvistettiin pelaavan siellä kauden loppuun. Mäenpää pelasi IPK:ssa 11 runkosarjaottelua tehden kaksi syöttöpistettä ja kuusi pudotuspeliottelua tehden yhden maalin. Hän voitti kauden päätteeksi Mestis-pronssia.
Mäenpää teki KalPassa ensimmäisen SM-liigamaalinsa kauden 2021–2022 kuudennella kierroksella 22. syyskuuta 2021 vieraissa KooKoota vastaan. Kaikkiaan hän teki varsinaisen tulokaskautensa aikana 52 runkosarjaottelussa tehot 5+16=21, joilla Mäenpää sijoittui SM-liigan tulokkaiden pistepörssissä viidenneksi. Hän vahvisti myös KalPan U20-joukkuetta pudotuspeleissä, jotka päättyivät SM-hopeaan. Huhtikuussa 2022 Mäenpää teki KalPan kanssa kaksivuotisen jatkosopimuksen.
Kaudella 2022–2023 Mäenpää oli KalPan kolmanneksi paras maalintekijä ja neljänneksi paras pistemies tehoilla 14+20=34. Kaudella 2023–2024 hän teki läpimurtonsa SM-liigassa ja oli joukkueen paras pistemies ja syöttäjä tehoilla 12+37=49, joilla Mäenpää jakoi liigan pistepörssin 11. sijan JYPin Reid Gardinerin sekä JYPiä ja Ilvestä edustaneen Sami Nikun kanssa. Pudotuspeleissä hän teki 13 ottelussa tehot 3+11=14, joilla Mäenpää ja Oliver Kapanen rikkoivat KalPan SM-liigahistorian yhden kauden pudotuspelien piste-ennätyksen, joka oli Sami Kapasen (6+7=13) hallussa keväältä 2010. Kaksikko jakoi koko liigan pistepörssin voiton Tapparan Anton Levtchin, Kärppien Teemu Turusen ja Pelicansin Ryan Laschin kanssa. Mäenpää oli myös KalPan paras syöttäjä. Hän teki liigauransa ensimmäisen pudotuspelimaalin ensimmäisessä puolivälieräottelussa 21. maaliskuuta 2024 vieraissa Tampereen Ilvestä vastaan. Mäenpään osuma ratkaisi KalPalle 3–4-voiton ensimmäisessä jatkoerässä ajassa 79.20. Hän sai ottelussa myös kakkossyöttöpisteen Saku Salmelan tekemään 1–1-tasoitusmaaliin. Juha Pajuoja valitsi Mäenpään ottelun Alumnien tähtien ykköstähdeksi. Pudotuspeleissä hän teki 13 ottelussa tehot 7+7=14, joilla Kapanen ja Juuso Mäenpää rikkoivat KalPan SM-liigahistorian yhden kauden pudotuspelien piste-ennätyksen, joka oli Oliverin sedän Sami Kapasen (6+7=13) hallussa keväältä 2010. Kaksikko jakoi koko liigan pistepörssin voiton Tapparan Anton Levtchin, Kärppien Teemu Turusen ja Pelicansin Ryan Laschin kanssa. Kapanen oli myös KalPan paras maalintekijä. Hän edusti KalPaa kauden aikana myös Spengler Cupissa. Toukokuussa 2024 Mäenpää teki seuran kanssa kaksivuotisen jatkosopimuksen.
Kaudella 2024–2025 Mäenpää teki 58 runkosarjaottelussa 12 maalia ja 38 tehopistettä. Pudotuspeleissä hän voitti pistepörssin tekemällä seitsemän maalia ja yhteensä 17 tehopistettä. Mäenpää teki kaksi ottelusarjan ratkaissutta voittomaalia. Seitsemännessä puolivälieräottelussa 9. huhtikuuta 2025 Porin Ässiä vastaan hän teki KalPan 3–2-voittoon päättyneen ottelun voittomaalin, joka ratkaisi joukkueelle välieräpaikan. Kuudennessa välieräottelussa 21. huhtikuuta 2025 Tampereen Ilvestä vastaan Mäenpää ratkaisi KalPalle finaalipaikan tehtyään 5–4-voittomaalin ylivoimalla ensimmäisessä jatkoerässä ajassa 70.57. Hän sai ottelussa myös syöttöpisteen Patrick Curryn tekemään ylivoimamaaliin. Juho Keränen valitsi Mäenpään ottelun Alumnien tähtien ykköstähdeksi. Loppuottelusarjan kuudennessa ottelussa 3. toukokuuta 2025 vieraissa SaiPaa vastaan hän teki KalPan 2–2-tasoitusmaalin ottelun toiseksi viimeisellä minuutilla ja vei ottelun jatkoajalle, minkä päätteeksi joukkue voitti Suomen-mestaruuden. Mäenpää palkittiin pudotuspelien parhaana pelaajana Jari Kurri -palkinnolla.
Lokakuussa 2025 Mäenpää teki KalPan kanssa kaksivuotisen jatkosopimuksen, joista jälkimmäinen sopimuskausi sisältää option ulkomaille siirtymisestä.
Maajoukkueura.
Mäenpää pelasi alle 20-vuotiaiden MM-kilpailuissa vuonna 2022, jolloin hän voitti hopeaa. Mäenpää pelasi myös alle 18-vuotiaiden Hlinka Gretzky Cupissa vuonna 2019. Hän edusti myös Suomen alle 17-vuotiaiden maajoukkuetta World U-17 Hockey Challengessa vuonna 2018 voittaen hopeaa sekä Euroopan nuorten olympiafestivaaleilla vuonna 2019, jolloin Mäenpää voitti pronssia. Yhteensä hän on pelannut 30 nuorten ja 52 poikien maaottelua.
Suomen A-maajoukkueessa Mäenpää on pelannut kaksi ottelua tehopistein 1+2=3. Hän teki A-maajoukkuedebyyttinsä 16. marraskuuta 2023 Swiss Ice Hockey Gamesin toisessa ottelussa Zürichissä Ruotsia vastaan. Mäenpää merkittiin Suomen nelosketjun oikeaan laitaan Arttu Hyryn ja Saku Mäenalasen viereen. Ensimmäisen A-maajoukkuemaalinsa hän teki turnauksen päätösottelussa 17. marraskuuta 2023 isäntäjoukkue Sveitsiä vastaan. Mäenpää sai Suomen 3–4-jatkoaikavoittoon päättyneessä ottelussa myös kaksi syöttöpistettä. Hänet valittiin joukkueensa ottelun parhaaksi pelaajaksi. Mäenpää oli kolmella tehopisteellään myös koko Suomen turnauksen paras pistemies.